அரியலூர் மாவட்டம், ஜெயங்கொண்டம் அருகே உள்ள வடவார் தலைப்பில் விவசாயிகள் தண்ணீர் திறக்கக் கோரி முற்றுகைப் போராட்டம் செய்தனர். கடலூர் மாவட்டம் காட்டுமன்னார்கோயில் தாலுகாவுக்கு உட்பட்ட கொண்டாயிருப்பு, கஞ்சங்கொல்லை, ஆச்சாள்புரம், குச்சிப்பாளையம், பல்வாய்கொண்டம் என 20-க்கும் மேற்பட்ட கிராமங்களில் உள்ள விவசாய நிலங்களுக்கு அணைக்கரை கீழ் அணையில் உள்ள வடவார்தலைப்பிலிருந்துதான் தண்ணீர் வழங்குவது வழக்கம். ஆனால், கடந்த இரண்டு மூன்று மாதங்களாகத் தண்ணீர் வழங்கப்படவில்லை. இதனால், கிராமங்களில் உள்ள விவசாய நிலங்களில் பயிர் செய்யப்பட்ட நெற்பயிர்கள் அனைத்தும் கருகத் தொடங்கின. இதுகுறித்து அப்பகுதியில் உள்ள விவசாயிகள் அணைக்கரை பொதுப்பணித்துறை அதிகாரிகளிடமும் ஆட்சியரிடமும் பலமுறை தண்ணீர் திறக்க மனு கொடுத்து தண்ணீர் திறக்கவில்லை. பயிர் கருகுவதைப் பார்த்து வேதனையுற்ற விவசாயிகள் வடவார் தலைப்பில் உள்ள தடுப்பு அணையின் முன்பு சென்னை - கும்பகோணம் தேசிய நெடுஞ்சாலையில் மறியலில் ஈடுபட்டனர்.